גולן אזולאי

ביוגרפיה

אזולאי נולד בקריית שמונה לרחל ויוסף. כשהיה בן 8 עבר עם משפחתו לערד. בצה"ל שירת בנח"ל המוצנח וכסמל במחנה 80. לאחר שחרורו מהצבא עבר ליפן והתפרנס ממכירת תמונות ונגינה ברכבת התחתית. לאחר טיול במזרח הרחוק ובהודו חזר לישראל. לאחר זמן עבר שוב ליפן במטרה להרוויח כסף, והתפרנס מניהול סוכנות תכשיטים שבבעלות חבר נעורים שלו, ואף עבד בתור בדרן במועדון לילה. ב-1993 חזר לישראל שוב והחל ללמוד משחק, ובשנת 1996 סיים שלוש שנות לימוד בסטודיו למשחק ניסן נתיב לצד נדב אסולין, אמנון וולף וגלעד פרלמן. בתחילת דרכו עבד אזולאי כליצן והופיע בגני ילדים.
בשנת 2001, בעקבות "לימודי חשיבה הכרתית" בשיטת ימימה, החל אזולאי בתהליך התקרבות ליהדות. מאז, הפסיק לעבוד בשבת והוא חובש לראשו כיפה וכובע קסקט וכן עטור זקן.
נשוי לשירי ואב לחמישה. מתגורר משנת 2012 בשכונת גבעת מרדכי בירושלים. אחיו הוא הצייר שי אזולאי.

קריירה בתיאטרון

בתיאטרון אורנה פורת לילדים ונוער: ב-1998 שיחק בהצגה "גיא אוני" שכתבה פנינה גרי (ע"פ הספר "גיא אוני" מאת שולמית לפיד) וביים מישה לוריה. ב-2000 שיחק בהצגה "הפר עם הפרח בפה" שעיבד וביים יענקל'ה יעקובסון, ובהצגה "אהבת איתמר" מאת דבורה עומר שביימה חגית רכבי ניקוליבסקי. ב-2006 גילם את עמרם בהצגה "הלילה הזה" מאת דפנה אנגל-מחרז שביים משה נאור. ב-2007 שיחק בהצגה "דרך השיר" שכתבה וביימה צביה הוברמן. ב-2008 שיחק בהצגה "תחבת נוח" מאת חמוטל בן זאב ויאקי מחרז שביים ישראל גוריון. שיחק גם בהצגות "חמש אהבות" ו"שמוליק של זוהרה" מאת חגית רכבי ניקוליבסקי.
בתיאטרון בית ליסין: ב-2001 השתתף במחזה "עשו עליך פעם סרט?" מאת אייל דורון ובבימויו. ב-2002 שיחק בהצגה "אלטלנה" שכתב וביים אלדד זיו. ב-2003 גילם את מיטש בהצגה "חשמלית ושמה תשוקה" מאת טנסי ויליאמס שביים אילן רונן. ב-2004 גילם את יונתן בהצגה "קיסריה סוף שבוע" מאת גורן אגמון שביים אבישי מילשטיין. ב-2005 גילם את שמעון בהצגה "סינית אני מדברת אליך" מאת סביון ליברכט שביים עודד קוטלר, ושיחק בהצגה "אהבה ממבט שלישי" מאת סוזן סנדלר שביים אלון אופיר. ב-2008 שיחק בהצגה "עלמה ורות" מאת גורן אגמון שביים מיכה לבינסון.
ב-2006 שיחק במחזמר "כמו בסרט" מאת שלומי מושקוביץ שביים משה קפטן.
בתיאטרון תאיר: ב-2010 שיחק לצד אביתר לזר בהצגה "שברי לוחות" שעיבד וביים גלעד אלפסי ע"פ סיפור מאת הרב חיים סבתו.
בתיאטרון יידישפיל: בשנת 2010, גילם את הרב שלמה קרליבך בהצגה "קרליבך חי" בבימויו של יואל זילברג, בין השאר לצד שלומי גולדברג והחזן ישראל רנד.

בימוי

ב-2008 ביים את המחזמר "הרשל'ה" שכתבה חמוטל בן זאב.
ב-2012 ביים לצד איז'ו ליבוביץ' את ההצגה הקומית "ככה זה לא תשובה" אותה כתב ליבוביץ. ההצגה מספרת על בני זוג הנמצאים במשבר נישואין עקב חזרתו בתשובה של הבעל. בהצגה שיחקו גולן אזולאי, גלעד פרלמן, חיים זנאתי ויניב נחמיאס.
ב-2016 ביים את המופע "מתגברים" הכולל 4 סיפורים אישיים של אנשים שהתגברו על מכשולים גדולים, בהפקת ארגון מעגלים.
ב-2017 ביים את ההצגה "מסכים" העוסקת בהתמכרות למסך בהפקת ארגון מעגלים.

קריירה בקולנוע וטלוויזיה

בין השנים 1998–2001 גילם את סמל פרקש בסדרת הטלוויזיה שיצרו אורי ובני ברבש "טירונות". ב-2000 גילם את שוקי בסדרת הטלוויזיה של אורי ענבר ושמי זרחין "האישה האחרת" לצד גילה אלמגור ויונה אליאן. ב-2002 גילם את אלי מנשה, עו"ד ממוצא מזרחי המגיע למושב אשכנזי, בסדרת הטלוויזיה "בנות בראון"; והשתתף בסדרת הטלוויזיה שיצרו אורי ובני ברבש "מיי פירסט סוני". ב-2004 גילם את אזולאי בסרט הקולנוע שביים דן תורג'מן "משהו מתוק" לצד איילת זורר וריימונד אבקסיס, וגילם את תומאס דה טורקמדה בסרטו של אסי דיין "הבשורה על פי אלוהים". ב-2005 גילם את נפתלי אטיאס בסדרת הטלוויזיה "השיר שלנו". ב-2006 גילם את מולי נועם בעונה השנייה של "השמיניה". ב-2008 גילם את שגיא בסדרת הטלוויזיה שביימה עירית לינור "משמורת". ב-2009 גילם את יהודה פרץ בסדרת הטלוויזיה שנוצרה על ידי לימור נחמיאס "גירושים נפלאים". ב-2010 התארח בסדרת הטלוויזיה "הפיג'מות", שם גילם את מנהל "עולם חכם"; גילם את רובי דנון בעונה השנייה של "דאוס" המשודרת בyes; וגילם את גבי בסדרה "15 דקות". ב-2011 גילם את עזרא אלחנני בסדרת האקשן של ערוץ 10 "אחת אפס אפס" לצד אפרת דור ועמוס תמם. ב-2012 גילם את שמעון טוויטו בסדרת הפשע של YES "נויורק", וגילם את אביהם של גיא ודנה בתוכנית הילדים "מבצע קיפוד". ב-2015 שיחק את אחיה של מוניק בסדרה הקומית "פולישוק". בשנת 2016 משחק בסדרה כוכב הצפון את תפקיד ראש המועצה ובסדרה פלאשבק את אביה של ניר בר גפן.
בשנת 2017 החל לשחק את אביו של אבינועם בסדרת הדרמה הקומית של HOT השבאבניקים", לצד דניאל גד וישראל אטיאס. ב-2018 שיחק בסרטו של אלירן מלכה "הבלתי רשמיים".